KOMISSION TÄYTÄNTÖÖNPANOPÄÄTÖS,

annettu 26 päivänä elokuuta 2021,

Euroopan unionin puolesta annettavasta, tiettyjen Euroopan parlamentin ja neuvoston asetuksen (EU) N:o 649/2012 mukaisten kemikaalien tulevaa tuontia koskevasta lopullisesta tuontivastineesta annetun täytäntöönpanopäätöksen (EU) 2020/2182 oikaisemisesta

(2021/C 348 I/02)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon vaarallisten kemikaalien viennistä ja tuonnista 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 649/2012 (1) ja erityisesti sen 13 artiklan 1 kohdan toisen ja kolmannen alakohdan,

on kuullut kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (2) 133 artiklalla perustettua komiteaa,

sekä katsoo seuraavaa:

(1) Tarkastuksen yhteydessä on havaittu kaksi virhettä komission täytäntöönpanopäätöksessä (EU) 2020/2182 (3), jolla myös muutettiin 15 päivänä toukokuuta 2014 annetun komission täytäntöönpanopäätöksen (4) liitettä.

(2) Komission täytäntöönpanopäätöksessä, joka annettiin 15 päivänä toukokuuta 2014, oli vain yksi liite. Täytäntöönpanopäätöksen (EU) 2020/2182 2 artiklassa viitataan virheellisesti 15 päivänä toukokuuta 2014 annetun täytäntöönpanopäätöksen liitteeseen II.

(3) Atsinfossimetyyliä koskeva tuontivastine, joka esitetään 15 päivänä toukokuuta 2014 annetun komission täytäntöönpanopäätöksen liitteessä, on virheellisesti jäänyt pois täytäntöönpanopäätöksen (EU) 2020/2182 liitteestä II, minkä vuoksi se on poistettu 15 päivänä toukokuuta 2014 annetun komission täytäntöönpanopäätöksen liitteestä. Atsinfossimetyyliä koskevaa tuontivastinetta ei ollut tarkoitus poistaa kyseisen täytäntöönpanopäätöksen liitteestä, minkä vuoksi se olisi palautettava kyseiseen liitteeseen.

(4) Sen vuoksi täytäntöönpanopäätös (EU) 2020/2182 olisi oikaistava.

(5) Koska täytäntöönpanopäätöstä (EU) 2020/2182 sovelletaan 18 päivästä joulukuuta 2020, myös oikaisua olisi sovellettava kyseisestä päivästä alkaen, koska atsinfossimetyyliä koskevan tuontivastineen jatkuvasta ja keskeytymättömästä voimassaolosta ei pitäisi olla epäilystä,

ON PÄÄTTÄNYT SEURAAVAA:

1 artikla Korvataan täytäntöönpanopäätöksen (EU) 2020/2182 2 artikla seuraavasti: ”Korvataan asetuksen (EU) N:o 649/2012 mukaisista tiettyjä kemikaaleja koskevista unionin tuontipäätöksistä 15 päivänä toukokuuta 2014 annetun komission täytäntöönpanopäätöksen liite tämän päätöksen liitteellä II.”

2 artikla Korvataan komission täytäntöönpanopäätöksen (EU) 2020/2182 liite II tämän päätöksen liitteellä.

3 artikla Tätä päätöstä sovelletaan 18 päivästä joulukuuta 2020.

Tehty Brysselissä 26 päivänä elokuuta 2021. Komission puolesta Virginijus SINKEVIČIUS Komission jäsen

(1) EUVL L 201, 27.7.2012, s. 60.

(2) EUVL L 396, 30.12.2006, s. 1.

(3) Komission täytäntöönpanopäätös (EU) 2020/2182, annettu 18 päivänä joulukuuta 2020, Euroopan unionin puolesta annettavasta, tiettyjen Euroopan parlamentin ja neuvoston asetuksen (EU) N:o 649/2012 mukaisten kemikaalien tulevaa tuontia koskevasta lopullisesta tuontivastineesta sekä kyseisen asetuksen mukaisista tiettyjä kemikaaleja koskevista unionin tuontipäätöksistä 15 päivänä toukokuuta 2014 annetun komission täytäntöönpanopäätöksen muuttamisesta (EUVL L 433, 22.12.2020, s. 55).

(4) Komission täytäntöönpanopäätös, annettu 15 päivänä toukokuuta 2014, Euroopan parlamentin ja neuvoston asetuksen (EU) N:o 649/2012 mukaisista tiettyjä kemikaaleja koskevista unionin tuontipäätöksistä (EUVL C 152, 20.5.2014, s. 2).